Cotaţia oficială afişată săptămâna trecută, vineri, de BNR a fost de 4,6390 lei/euro, după ce euro a depăşit oficial pragul de 4,6 lei miercuri şi apoi a urcat la 4,6267 lei, în şedinţa de joi.

Nivelul de peste 4,6 lei/euro nu a mai fost atins în ultimii cinci ani şi patru luni, din săptămâna 23-27 iulie 2012, când a fost atins şi maximul de 4,6397 lei/euro.

Deprecierea monedei naţionale până peste pragul de 4,6 lei/euro a venit, miercuri, atât pe fondul incertitudinilor fiscale, cât şi al mesajului de relaxare a abordării faţă de cursul de schimb, transmis de banca centrală, declara, pentru MEDIAFAX, săptămână, analistul financiar Claudiu Cazacu.

Referindu-se la posibilele evoluţii în perioada imediat următoare, analistul a arătat că riscurile sunt „mai degrabă spre deprecierea leului decât spre apreciere”. „Tendinţele speculative nu vor duce neapărat la o depreciere ultrarapidă, dar eventualele reveniri sub pragul de 4,6 vor mai fi doar temporare. De acum discutăm de un nou palier al cotaţiilor – între 4,6 şi 4,7 lei/euro”, a mai spus Claudiu Cazacu.

Guvernatorul BNR, Mugur Isărescu, a declarat, joi, că spre deosebire de monedele ţărilor vecine, leul românesc are o tendinţă de depreciere care este de durată mai mare, iar presiunea pe depreciere vine din deteriorarea balanţei comerciale.

Membrii Guvernului au adoptat, în şedinţa de miercuri, ordonanţa de urgenţă prin care este modificat Codul Fiscal, prevederile urmând să intre în vigoare de la 1 ianuarie 2018.

Indicele ROBOR la trei luni, în funcţie de care se calculează costul creditelor în lei cu dobânda variabilă, a crescut luni la 1,89%, de la 1,87%, cât a fost cotat vineri, 10 noiembrie, iar indicele la şase luni, utilizat în calculul dobânzilor la creditele ipotecare, s-a majorat la 2,06%, de la 2,03%, cât a fost cotat pe 10 noiembrie, conform datelor Băncii Naţionale a României (BNR).

BNR: La 9 luni, investiţiile străine cresc uşor, deficitul balanţei de plăţi creşte cu 1,3 mld. euro

Investiţiile directe ale nerezidenţilor în România au însumat 3,352 miliarde euro, comparativ cu 3,307 miliarde euro în perioada ianuarie – septembrie 2016, iar deficitul balanţei de plăţi a crescut cu 1,3 miliarde de euro, informează BNR.



Participaţiile la capital (inclusiv profitul reinvestit net estimat) au însumat 3,238 miliarde de euro, iar creditele intragrup au înregistrat valoarea netă de 114 milioane euro.

În perioada ianuarie – septembrie 2017, contul curent al balanţei de plăţi a înregistrat un deficit de 4,191 miliarde de euro, comparativ cu 2,885 miliarde de euro în perioada ianuarie – septembrie 2016.

În structură, balanţa bunurilor a consemnat un deficit mai mare cu 1,700 miliarde euro, balanţa serviciilor a înregistrat un excedent mai mare cu 42 milioane euro, balanţa veniturilor primare s-a încheiat cu un deficit mai mic cu 562 milioane euro, iar balanţa veniturilor secundare a înregistrat un excedent mai redus cu 210 milioane euro.